ระเบียบการประปานครหลวง ฉบับที่ 67 ว่าด้วย การรับผู้ใช้น้ำเป็นผู้ขายปลีกน้ำประปา พ.ศ. 2520
ระเบียบการประปานครหลวง
ระเบียบการประปานครหลวง
ฉบับที่
๖๗
ว่าด้วยการรับผู้ใช้น้ำเป็นผู้ขายปลีกน้ำประปา
พ.ศ.
๒๕๒๐
 

อาศัยอำนาจตามความในมาตรา ๓๓ (๒)
แห่งพระราชบัญญัติการประปานครหลวง พ.ศ. ๒๕๑๐ และข้อบังคับการประปานครหลวง ฉบับที่
๒๖ ว่าด้วยการจัดส่งการจำหน่ายและการใช้น้ำประปา พ.ศ. ๒๕๑๗
จึงวางระเบียบไว้ดังต่อไปนี้

ข้อ ๑ ระเบียบนี้เรียกว่า ระเบียบการประปานครหลวง
ฉบับที่ ๖๗ ว่าด้วยการรับผู้ใช้น้ำเป็นผู้ขายปลีกน้ำประปา พ.ศ. ๒๕๒๐

ข้อ ๒[๑] ให้ใช้ระเบียบนี้ตั้งแต่วันที่ ๒๕ มีนาคม
๒๕๒๐ เป็นต้นไป

ข้อ ๓ ให้ยกเลิกระเบียบหรือคำสั่งใดในส่วนที่ขัด
หรือแย้งกับระเบียบนี้และให้ใช้ระเบียบนี้แทน

ข้อ ๔ การรับผู้ขายปลีกน้ำประปา
ให้ปฏิบัติตามหลักเกณฑ์ดังนี้
(๑)
ผู้ขายปลีกน้ำประปาจะต้องอาศัยอยู่ในบริเวณที่การประปานครหลวงพิจารณาเห็นว่า
เป็นบริเวณแหล่งเสื่อมโทรม หรือบริเวณผู้มีรายได้น้อย
(๒) ผู้ประสงค์เป็นผู้ขายปลีกน้ำประปา
แต่ยังไม่ได้เป็นผู้ใช้น้ำของการประปานครหลวง ให้ยื่นคำขอรับใช้น้ำ ณ
เขตบริการผู้ใช้น้ำที่ผู้ขอรับใช้น้ำมีภูมิลำเนาอยู่ตามแบบคำขอที่กำหนด
ให้เขตบริการผู้ใช้น้ำ
เป็นผู้สำรวจประมาณการและกำหนดขนาดท่อ, มาตรวัดน้ำ ท่อภายใน, จำนวนก๊อกที่ติดตั้งให้พอเพียงในกรณีที่มีผู้มาซื้อน้ำพร้อมๆ
กันหลายราย ลานคอนกรีตสำหรับตั้งถังรองรับน้ำ
โดยผู้ขายปลีกน้ำประปาต้องเป็นเสียค่าใช้จ่ายทุกรายการในอัตราประเภทที่อยู่อาศัย
และถือปฏิบัติตามข้อบังคับการประปานครหลวง ฉบับที่ ๒๖ ว่าด้วย การจัดส่ง
การจำหน่าย และการใช้น้ำประปา พ.ศ. ๒๕๑๗
(๓)
หากเป็นผู้ใช้น้ำของการประปานครหลวงอยู่ก่อนแล้ว ประสงค์จะเป็นผู้ขายปลีกน้ำประปา
ต้องยื่นความจำนงต่อเขตบริการผู้ใช้น้ำ
และปฏิบัติตามเงื่อนไขของระเบียบนี้ทุกประการ
เมื่อได้รับอนุญาตเป็นลายลักษณ์อักษรแล้ว จึงจะมีสิทธิเป็นผู้ขายปลีกน้ำประปาโดยถูกต้อง

ข้อ ๕
ผู้ขายปลีกน้ำประปาต้องบริการขายน้ำประปาให้แก่ประชาชนในราคาที่การประปานครหลวงกำหนดเป็นประจำทุกวัน
วันละไม่น้อยกว่าสิบสองชั่วโมงและต้องทำป้ายแสดงราคาและเวลาขายน้ำติดตั้งไว้ในที่ที่เห็นได้ชัด
ณ จุดขายน้ำ โดยให้ตัวอักษรและตัวเลขมีขนาดความสูงไม่ต่ำกว่าห้าเซนติเมตร

ข้อ ๖ ผู้ขายปลีกน้ำประปาต้องชำระค่าน้ำประปา
ซึ่งกองรายได้จะเรียกเก็บทุกเดือน

ข้อ ๗
ผู้ขายปลีกน้ำประปารายใดประสงค์จะขอเลิกสภาพการเป็นผู้ขายน้ำประปา
จะต้องแจ้งให้การประปานครหลวงทราบล่วงหน้าเป็นลายลักษณ์อักษรก่อนที่จะงดการขายน้ำประปาให้แก่ประชาชนไม่น้อยกว่าสามสิบวัน
ตามแบบคำขอเลิกที่กำหนดเมื่อได้รับอนุญาตจากการประปานครหลวงแล้ว
จึงจะเลิกการขายน้ำประปาได้

ข้อ ๘
การประปานครหลวงสงวนไว้ซึ่งสิทธิในการที่จะยกเลิกสภาพการเป็นผู้ขายปลีกน้ำประปาได้ตามความเหมาะสม

ข้อ ๙ หากผู้ขายปลีกน้ำประปาไม่ปฏิบัติ
หรือเพิกเฉยตามข้อบังคับการประปานครหลวง ฉบับที่ ๒๖ ว่าด้วย การจัดส่ง การจำหน่าย
และการใช้น้ำประปา พ.ศ. ๒๕๑๗ หรือตามระเบียบฉบับนี้
หรือประกาศของการประปานครหลวงเพียงข้อหนึ่งข้อใดก็ดี
การประปานครหลวงสงวนสิทธิที่จะงดจ่ายน้ำให้ และดำเนินการเรียกค่าเสียหายตามควรแก่กรณีต่อไป

ข้อ ๑๐
ให้รองผู้ว่าการบริหารรักษาการตามระเบียบนี้ และให้มีอำนาจกำหนดวิธีปฏิบัติ
เพื่อดำเนินการตามระเบียบนี้


ประกาศ
ณ วันที่ ๒๕ มีนาคม พ.ศ. ๒๕๒๐
กระจก ศุภกิจวิเลขการ
ผู้ว่าการการประปานครหลวง
หมายเหตุ
:- เพื่อเป็นการช่วยเหลือประชาชนผู้มีรายได้น้อย
ที่อาศัยอยู่ในแหล่งเสื่อมโทรม ให้มีน้ำสะอาดบริโภคและใช้สอย การประปานครหลวง
จึงจัดให้มีการขายปลีกน้ำประปา และโดยได้รับความเห็นชอบจากคณะรัฐมนตรี
ในการประชุมเมื่อวันที่ ๓๑ สิงหาคม ๒๕๑๙ ให้กำหนดอัตราค่าน้ำประปาขายปลีก ดังนั้น
การประปานครหลวงจึงกำหนดระเบียบเพื่อปฏิบัติในการขายปลีกน้ำประปาขึ้นไว้ถือปฏิบัติต่อไป



































นันติญา/พิมพ์
๑๑
มกราคม ๒๕๕๑
หทัยภัทร/ตรวจ
๔
กุมภาพันธ์ ๒๕๕๑

[๑]
ราชกิจจานุเบกษา เล่ม ๑๑๕/ตอนที่ ๙๒ ง/หน้า ๑๑๙/๑๗ พฤศจิกายน ๒๕๔๑